《依韵解中道如晦调》
宋代·梅尧臣

二君嗜学者，不啻食饮贪。
所得才半语，已实犹双南。
推予当独步，幸勿辞再三。
可因愤悱发，莫为顽鄙谈。
大雅固自到，建安殊未甘。
哀哉彼屈宋，徒尔死湘潭。
险句孰敢抗，似入虎穴探。
辛勤不盈襜，况又剧采蓝。
诽诃蝟毛起，度量牛鼎函。
人情何多嫉，机巧久已谙。
莫问冠冕贵，自将诗书耽。
兴来聊咏怀，字密如排蚕。
曹刘为我驾，颜鲍为我骖。
爰视二子才，并驱应亦堪。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。